Borgeby
Borgeby, hovedgård nær kysten mellem Malmø og Landskrona i Skåne. Borgeby omtales første gang i 1374 og hørte fra 1410, muligvis tidligere, under ærkesædet i Lund. I senmiddelalderen frem til 1520 blev det, ligesom de to øvrige ærkebiskoppelige hovedgårde i Torna Herred (Flyinge og Värpinge), bestyret af en ikke-adelig foged. 
De nuværende bygninger, af hvilke det middelalderlige porthus antagelig er det ældste, er opført i kampesten og tegl. De er dels præget af danskernes afbrænding i 1678, der kun efterlod de sodsværtede mure, dels af den hårdhændede restaurering ved Helgo Zettervall i 1870'erne af det såkaldte Börjes tårn. Staldbygningerne er opført 1738-44, og kirken øst for parken rummer partier fra romansk tid.
Sydvestfløjen og portfløjen rummer Norlindmuseet, et museum for kunstneren Ernst Norlind.
Borgebys hjemmeside